బెంగళూరు: సరిగ్గా ముఖ్యమంత్రి పీఠం ఎక్కాల్సిన సమయంలో జైలు గూటికి చేరుకున్న ‘చిన్నమ్మ’ శశికళ... ప్రస్తుతం తన పార్టీ నేతలపై గుర్రుగా ఉన్నట్టు సమాచారం. తమిళనాడు దివంగత ముఖ్యమంత్రి జయలలిత నెచ్చెలి అయిన ఆమె... జయ అక్రమాస్తుల కేసులో సహనిందితురాలిగా జైలు శిక్ష అనుభవిస్తున్న సంగతి తెలిసిందే.  శశికళ బెంగళూరు అగ్రహారం జైలుకు వెళ్లి నెల రోజులైన సందర్భంగా ఆమె జైలు జీవితం మళ్లీ వెలుగులోకి వచ్చింది. మొదట్లో ఆమెను పరామర్శించడానికి తమిళ తంబీలు క్యూ కట్టినా... క్రమంగా అసలు అక్కడికి రావడమే మానేశారు. ఇప్పటివరకు సెంగొట్టయ్యన్, దిండుగల్లు శ్రీనివాసన్, సెల్లూరు రాజా, ఆర్ కామరాజ్ తదితర మంత్రులు, పార్టీ నేతలు ఆమెను కలిసి పరామర్శించారు. శశికళను కలుసుకున్నవారిలో మాజీ మంత్రులు వలర్మతి, గోకుల ఇందిర, ఏఐఏడీఎంకే నేతలు సరస్వతి, దినకరన్ తదితరులు కూడా ఉన్నారు. కాగా శశికళ స్థానంలో ముఖ్యమంత్రిగా ప్రమాణం చేసిన పళనిస్వామి, మరికొందరు మంత్రులు బెంగళూరు వెళ్లేందుకు ప్రయత్నించగా... తొలుత ఆమే వద్దని వారిస్తూ కబురుపెట్టారు. విశ్వాస పరీక్ష నెగ్గిన తర్వాతే తనను పరామర్శించేందుకు రావాలని దినకరన్తో కబురుపెట్టారు. అయితే ఆ తర్వాత ఆమె విషయమే పట్టనట్టుగా సీఎం, సహచర మంత్రులు వ్యవహరిస్తూ వచ్చారు. ఇప్పటివరకు అగ్రహారం జైలువద్దకు వెళ్లి ‘చిన్నమ్మ’ దర్శనం చేసుకోలేదు. దీంతో ఏఐఏడీఎంకే పార్టీ ప్రధాన కార్యదర్శిగా కొనసాగుతున్న శశికళ తీవ్ర ఆగ్రహంతో రగిలిపోతున్నట్టు చెబుతున్నారు. మరోవైపు జయ మృతితో ఖాళీ అయిన ఆర్కే నగర్ ఎమ్మెల్యే స్థానంపై పార్టీ అసమ్మతి వర్గీయులు, శశికళ వర్గానికి మధ్య తీవ్ర పోటీ నెలకొంది. ఈ ఉపఎన్నికలో ప్రజలు ‘చిన్నమ్మ’ వైపు మొగ్గు చూపుతున్నారా లేదా అన్నది తేలనుండడంతో... శశికళ ఇక్కడి రాజకీయ పరిణామాలపై కూడా ఉత్కంఠగా ఎదురు చూస్తున్నట్టు సమాచారం.
bengaluru: sarigga mukhyamantri peetham ekkaalsina samayamlo jailu gootiki cherukunna ‘chinnamma’ sasikala... prastutam tana party nethalapai gurrugaa unnattu samacharam. tamilanadu divangata mukhyamantri jayalalita neccheli ayina aame... jaya akramaastula kesulo sahanindituraaligaa jailu shiksha anubhavistunna sangati telisinde.  sasikala bengaluru agraharam jailuku velli nela rojulaina sandarbhamgaa aame jailu jeevitam malli veluguloki vachindi. modatlo aamenu paraamarsinchadaaniki tamila tambeelu kyuu kattina... kramangaa asalu akkadiki ravadame maanesaaru. ippativaraku sengottain, dindugallu srinivasan, selluru raja, ar kamaraj taditara mantrulu, party nethalu aamenu kalisi paraamarsinchaaru. sasikalanu kalusukunnavaarilo maji mantrulu valarmati, gokula indira, aidaenke nethalu saraswati, dinakaran taditarulu kuudaa unnaaru. kaga sasikala sthaanamlo mukhyamantrigaa pramaanam chesina palaniswamy, marikondaru mantrulu bengaluru vellenduku prayatninchagaa... toluta aame vaddani vaaristuu kaburupettaaru. vishwaasa pareeksha neggina tarvate tananu paraamarsinchenduku ravalani dinakarantho kaburupettaaru. ayithe aa tarvaata aame vishayame pattanattugaa cm, sahachara mantrulu vyavaharistuu vachaaru. ippativaraku agraharam jailuvaddaku velli ‘chinnamma’ darsanam chesukoledu. deentho aidaenke party pradhaana kaaryadarsigaa konasaagutunna sasikala teevra aagrahamto ragilipotunnattu chebutunnaru. marovaipu jaya mruthitho khaalii ayina aarke nagar emmelye sthaanampai party asammati vargeeyulu, sasikala vargaaniki madhya teevra poty nelakondi. ee upaennikalo prajalu ‘chinnamma’ vaipu moggu chuputunnara leda annadi telanundadamto... sasikala ikkadi rajakeeya parinaamaalapai kuudaa utkantagaa eduru chustunnattu samacharam.